Il dretg da midar libramain assicuranza per las persunas assicuradas tar la VISANA scroda la fin da 1998

Tgi ch'ha gì fin uss sia assicuranza obligatoria fundamentala per la tgira da malsauns tar la VISANA po tscherner libramain be anc fin la fin da 1998 in'autra assicuranza. A partir da 1999 scroda quest dretg da tscherna e las perunas pertutgadas vegnan attribuidas da lur vischnanca ad in'assicuranza.

Per persunas ch'èn stadas assicuradas fin uss tar la VISANA scroda definitivamain ils 31 da december 1998 il termin da pudair tscherner libramain ina nova societad per l'assicuranza obligatoria fundamentala per la tgira da malsauns. Pervi da la retratga da la VISANA da l'assicuranza fundamentala en il chantun Grischun, ston las persunas assicuradas tar la VISANA far lur assicuranza fundamentala per la tgira da malsauns tar in nov assicurader, e quai fin il pli tard ils 31 da december 1998. Ils assicuraders posteriurs ston respectar il dretg da libra tscherna da las persunas obligadas d'avair in'assicuranza ed acceptar senza resalva las propostas da recepziun.

A las persunas assicuradas tar la VISANA esi da render attent a temp e repetidamain en las medias sco er tras infurmaziuns persunalas da la confederaziun e dal chantun sin questas circumstanzas. Tuttina esi da far quint che varsaquantas abitantas e varsaquants abitants dal chantun ch'èn assicurads uss tar la VISANA, na vegnan betg a disponer d'ina assicuranza obligatoria fundamentala per la tgira da malsauns a partir dal 1. da schaner 1999.

Sut la surveglianza da l'uffizi federal per assicuranzas socialas vegnan las persunas pertutgadas attribuidas tenor il princip da solidarietad ad ina nova assicuranza. Resguardadas vegnan tut las assicuranzas ch'èn activas en l'entir chantun e che disponan d'ina quota da participaziun al martgà d'almain in pertschient. La quota d'attribuziun sa drizza tenor l'intensitad dal martgà dals singuls assicuraders.

L'uffizi chantunal da sanadad vegn a trametter mez schaner 1999 a las vischnancas pertutgadas ina glista da quellas abitantas e da quels abitants che ston vegnir attribuids ad in nov assicurader da malsauns. Ultra da la recumandaziun a tge assicurader da malsauns che las persunas duain vegnir attribuidas, vegn mess a disposiziun a las vischnancas er in model d'ina disposiziun d'attribuziun. Per garantir ina protecziun integrala d'assicuranza sto l'attribuziun succeder avant la fin da schaner.

Tenor dretg federal ston ils chantuns procurar che l'obligaziun d'avair in'assicuranza vegnia observada. L'execuziun da l'obligaziun d'avair in'assicuranza è chaussa da las vischnancas tenor la lescha chantunala davart l'assicuranza da malsauns e la reducziun da las premias. Ellas han l'incumbensa d'attribuir las persunas che n'observan betg lur obligaziun d'avair in'assicuranza ad in assicurader. Represchentants da la confederaziun e dal chantun han prendì, ensemen cun ils responsabels da la VISANA e dals ulteriurs assicuraders, las mesiras necessarias per pudair metter a disposiziun a las vischnancas il schaner 1999 il pli spert pussaivel ed a moda la pli integrala pussaivla las infurmaziuns necessarias per executar l'obligaziun d'avair in'assicuranza.

Gremi: departament da giustia, polizia e sanitad dal Grischun

Funtauna: rg departament da giustia, polizia e sanitad

Data: 08.12.1998